“สธ.” อัปเดตผลตรวจผู้เสี่ยงสัมผัส ดีเจป่วย “โควิด” 570 ราย ปลอดเชื้อทั้งหมด
“กระทรวงสาธารณสุข” อัปเดตผลตรวจผู้เสี่ยงสัมผัส ดีเจติดเชื้อ “โควิด” จำนวน 570 ราย ปลอดเชื้อทั้งหมด
“กระทรวงสาธารณสุข” อัปเดตผลตรวจผู้เสี่ยงสัมผัส ดีเจติดเชื้อ “โควิด” จำนวน 570 ราย ปลอดเชื้อทั้งหมด
10 ก.ย. 2563

ผู้สื่อข่าวรายงานว่า วันนี้ (10 ก.ย.63) กรมควบคุมโรค กระทรวงสาธารณสุข (สธ.) เปิดเผยความคืบหน้าผลการสอบสวนและควบคุมโรคติดเชื้อไวรัสโคโรนา 2019 (COVID-19) กรณีผู้ต้องขังชายที่อยู่ระหว่างกักกันก่อนเข้าแดนปกติในเรือนจำ ตรวจพบสารพันธุกรรมของเชื้อโควิด 19 ในวันที่ 3 กันยายน 2563 ที่ผ่านมา การค้นหาผู้สัมผัสรวม 1,004 คน เป็นผู้สัมผัสเสี่ยงสูง 120 คน ผู้สัมผัสเสี่ยงต่ำ 884 คน ส่งตรวจ 570 คน ทั้งหมดให้ผลเป็นลบ
โดยทีมปฏิบัติการสอบสวนควบคุมโรคของกรมควบคุมโรค หน่วยงานสาธารณสุขในพื้นที่ และหน่วยงานที่เกี่ยวข้อง ได้ลงพื้นที่สอบสวนโรคเพื่อค้นหาและติดตามตัวผู้สัมผัสใกล้ชิดกับผู้ต้องขังชายที่อยู่ระหว่างกักกันก่อนเข้าแดนปกติในเรือนจำทันที เพื่อเก็บตัวอย่างส่งตรวจหาเชื้อก่อโรคโควิด-19 ด้วยวิธี RT-PCR
วันที่ 10 กันยายน 2563
1.บุคคลในครอบครัว มีผู้สัมผัสเสี่ยงสูง 6 คน (ภรรยา ลูก 2 คน น้องภรรยา พ่อตา แม่ยาย) ตรวจครั้งที่ 1 และ 2 ทั้งหมดให้ผลเป็นลบ ทั้งหมดครบการกักกันและเฝ้าระวังแล้ว
2.ผู้ที่พักอาศัยในคอนโด มีผู้สัมผัส รวม 143 คน ทั้งหมดให้ผลเป็นลบ
3.ศาลอาญา มีผู้สัมผัส รวม 492 คน เป็นผู้สัมผัสเสี่ยงสูง 14 คน ตรวจครั้งที่ 1 และ 2 ให้ผลเป็นลบ และมีผู้สัมผัสเสี่ยงต่ำ 478 คน ผลการตรวจทางห้องปฏิบัติการ 146 คน ทั้งหมดให้ผลเป็นลบ ทั้งหมดครบการกักกันและเฝ้าระวังแล้ว
4.โรงพยาบาลราชทัณฑ์ มีผู้สัมผัส รวม 6 คน ทั้งหมดเป็นผู้สัมผัสเสี่ยงต่ำ และอยู่ในสถานที่กักกันเฝ้าระวังอาการ 14 วัน จะครบในวันที่ 18 ก.ย. 63
5.ทัณฑสถานบำบัดพิเศษกลาง รวม 121 คน แบ่งเป็นเจ้าหน้าที่ 85 คน เป็นผู้สัมผัสเสี่ยงสูง 24 คน เป็นผู้สัมผัสเสี่ยงต่ำ 61 คน ส่งตรวจ 8 คน เก็บตัวอย่างตรวจครั้งที่ 1 ให้ผลเป็นลบ และแบ่งเป็นผู้ต้องขัง 36 คน เป็นผู้สัมผัสเสี่ยงสูง 35 คน ตรวจครั้งที่ 1 และ 2 ให้ผลเป็นลบ และพบผู้สัมผัสเสี่ยงสูงเพิ่ม 1 คน ซึ่งถูกประกันตัวออกไป ขณะนี้สามารถติดตามได้แล้ว นัดเก็บตัวอย่างตรวจวันที่ 16 ก.ย. 63
6.เรือนจำพิเศษกรุงเทพ มีผู้สัมผัส รวม 8 คน (ผู้ต้องขังรถคันเดียวกัน) เป็นผู้สัมผัสเสี่ยงสูงทั้งหมด ตรวจครั้งที่ 1 และ 2 ให้ผลเป็นลบ ทั้งหมดครบการกักกันและเฝ้าระวังแล้ว
7.ร้านอาหารพระราม 3 พบผู้สัมผัสรวม 38 คน เป็นผู้สัมผัสเสี่ยงสูง 5 คน ทั้งหมดให้ผลเป็นลบ และมีผู้สัมผัสเสี่ยงต่ำ 33 คน ผลการตรวจทางห้องปฏิบัติการ 29 คน ทั้งหมดให้ผลเป็นลบ ทั้งหมดครบการกักกันและเฝ้าระวังแล้ว
8.ร้านอาหารพระราม 5 มีผู้สัมผัส รวม 60 คน เป็นผู้สัมผัสเสี่ยงสูง 25 คน ทั้งหมดให้ผลเป็นลบ และเป็นผู้สัมผัสเสี่ยงต่ำ 35 คน ทั้งหมดครบการกักกันและเฝ้าระวังแล้ว
9.ร้านอาหารที่ถนนข้าวสาร มีผู้สัมผัส รวม 15 คน เป็นผู้สัมผัสเสี่ยงสูง 2 คน ทั้งหมดให้ผลเป็นลบ และเป็นผู้สัมผัสเสี่ยงต่ำ 13 คน ทั้งหมดให้ผลเป็นลบ ทั้งหมดครบการกักกันและเฝ้าระวังแล้ว
10.ถนนข้าวสาร มีผู้สัมผัสเป็นพนักงานร้านอาหารและร้านค้า รวม 112 คน เป็นผู้สัมผัสเสี่ยงต่ำ ทั้งหมดให้ผลเป็นลบ
11.สถานศึกษาในจ.สมุทรปราการ มีผู้สัมผัส รวม 3 คน เป็นผู้สัมผัสเสี่ยงต่ำทั้งหมด ครบระยะเวลาการเฝ้าระวังแล้ว
12.ห้างสรรพสินค้าย่านสุขสวัสดิ์ พบว่า จากกล้องวงจรปิด ไม่พบทะเบียนรถของผู้ป่วยในสถานที่และเวลาดังกล่าว
สรุปผลการค้นหาผู้สัมผัสรวม 1,004 คน เป็นผู้สัมผัสเสี่ยงสูง 120 คน ผู้สัมผัสเสี่ยงต่ำ 884 คน ส่งตรวจ 570 คน ทั้งหมดให้ผลเป็นลบ
ทั้งนี้ กระทรวงสาธารณสุข โดยกรมควบคุมโรค หน่วยงานสาธารณสุขในพื้นที่ และหน่วยงานที่เกี่ยวข้อง ยังคงดำเนินการตามขั้นตอนการสอบสวนและมาตรการป้องกันโรคของกระทรวงสาธารณสุขอย่างต่อเนื่องจนครบกระบวนการ เพื่อสร้างความมั่นใจให้กับประชาชนชาวไทย สำหรับสถานศึกษา ถึงแม้ผู้ปกครองที่ติดเชื้อไปส่งเด็ก แต่ไม่ได้เข้าไปพื้นที่ด้านในโรงเรียน คนในโรงเรียนจึงไม่ใช่กลุ่มเสี่ยง และโอกาสได้รับเชื้อต่ำมาก เนื่องจากไม่ได้สัมผัสใกล้ชิดกับผู้ปกครองที่ติดเชื้อโดยตรง และสวมหน้ากากขณะที่ไปส่งเด็กนักเรียน ดังนั้น จึงมีครูกับผู้ที่ทำการคัดกรองหน้าโรงเรียนเพียง 3 คนเท่านั้นที่จัดอยู่กลุ่มเสี่ยงต่ำ อีกทั้งผู้ปกครองไปโรงเรียนครั้งสุดท้ายวันที่ 25 สิงหาคม 63 ซึ่งเกิน 2 สัปดาห์มาแล้ว และจากการคัดกรองของโรงเรียนก็ไม่พบว่ามีครูหรือนักเรียนป่วย
อย่างไรก็ตาม มาตรการป้องกันส่วนบุคคลก็ยังเป็นสิ่งจำเป็นสำหรับประชาชนทุกคน ได้แก่ “สวมหน้ากาก ล้างมือ แยกของใช้ เว้นระยะห่าง ลดแออัด” ทั้งนี้ สามารถสอบถามข้อมูลเพิ่มเติมได้ที่สายด่วนกรมควบคุมโรค โทร. 1422